KOMISIJOS REGLAMENTAS (EB) Nr. 2464/1999
1999 m. lapkričio 22 d.
iš dalies keičiantis Reglamentą (EB) Nr. 1729/1999, nustatantį specialias priemones dėl pieno ir pieno produktų, galvijienos, kiaulienos, kiaušinių, paukštienos ir žemės ūkio produktų, eksportuojamų Sutarties I priede nenurodytų prekių pavidalu, taip pat ir dėl kai kurių grūdų produktų, nukrypstančias nuo Reglamentų (EEB) Nr. 3665/87 ir (EEB) Nr. 3719/88
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. priimtą Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo([1]) su paskutiniais pakeitimais, padarytais Komisijos reglamentu (EB) Nr. 1587/96([2]), ir ypač į jo 13 straipsnio 3 dalį, 17 straipsnio 14 dalį ir 28 straipsnį, taip pat ir į atitinkamas kitų reglamentų dėl bendro žemės ūkio produktų rinkos organizavimo nuostatas,
kadangi:
(1) Reglamentu (EB) Nr. 1729/1999([3]) su paskutiniais pakeitimais, padarytais Reglamentu (EB) Nr. 2199/1999([4]), buvo įvestos priemonės, skirtos sureguliuoti eksporto operacijas, kurių neįmanoma užbaigti dėl kai kurių produktų užterštumo dioksinu;
(2) sveikatos apsaugos priemonės, kurių ėmėsi kai kurių trečiųjų šalių institucijos eksporto iš Bendrijos atžvilgiu, vis dar tęsiasi ir toliau daro poveikį kai kurių žemės ūkio produktų eksporto galimybėms;
(3) kadangi žalingos pasekmės Bendrijos eksportuotojams turi būti apribotos, pratęsiant kai kuriems produktams taikomus laiko terminus;
(4) kadangi atsižvelgiant į įvykių raidą šis reglamentas turi įsigalioti nedelsiant;
(5) šiame reglamente numatytos priemonės atitinka visų susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1729/1999 iš dalies keičiamas taip:
1. 2 straipsnio 2 dalis pakeičiama taip:
"2. Įvardyto licencijos turėtojo prašymu eksporto licencijos, kurios buvo išduotos pagal Komisijos reglamentų (EB) Nr. 1162/95(*), (EB) Nr. 1466/95(**) ir (EB) Nr. 174/1999(***) nuostatas ir kurių paraiškos buvo pateiktos vėliausiai iki 1999 m. birželio 7 d., o jų galiojimo trukmė nesibaigė iki 1999 m. gegužės 31 d., pratęsiamos iki 1999 m. lapkričio 30 d.
___________
(*) OL L 117, 1995 5 24, p. 2.
(**) OL L 144, 1995 6 28, p. 22.
(***) OL L 20, 1999 1 27, p. 8".
2. 2 straipsnio 3 dalyje žodžiai "180 dienų" keičiami žodžiais "210 dienų".
3. 4 straipsnio 3 dalies pirmosios įtraukos žodžiai "150 dienų" keičiami žodžiais "210 dienų" ir pridedamas toks sakinys: "Tačiau ne ilgiau kaip iki 2000 m. gegužės 31 d."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. lapkričio 22 d.